
Text rozhodnutia
Súd: Krajský súd Prešov Spisová značka: 17CoE/55/2012 Identifikačné číslo súdneho spisu: 8412200035 Dátum vydania rozhodnutia: 17. 04. 2012 Meno a priezvisko sudcu, VSÚ: JUDr. Jana Burešová ECLI: ECLI:SK:KSPO:2012:8412200035.1 Uznesenie Krajský súd v Prešove v exekučnej veci oprávneného PRO CIVITAS s.r.o., so sídlom Hattalova 12/C, 831 03 Bratislava, IČO: 45 869 464, proti povinnému R. Z., nar. XX.XX.XXXX, bytom Y. XXXX/XX, N., o vymoženie 278,66 eur s príslušenstvom, o odvolaní oprávneného proti uzneseniu Okresného súdu Kežmarok č. k. 5Er/3/12-15 zo dňa 13.02.2012 jednohlasne takto r o z h o d o l : Z r u š u j e uznesenie súdu prvého stupňa a vracia vec na ďalšie konanie a rozhodnutie. o d ô v o d n e n i e : Napadnutým uznesením súd prvého stupňa zastavil exekučné konanie vedenú u súdneho exekútora JUDr. Rudolfa Dulinu. Vyslovil, že žiaden z účastníkov konania nemá nárok na náhradu trov exekučného konania. Rozhodnutie právne odôvodnil podľa § 45 ods. 1, 2, 3 zákona o rozhodcovskom konaní a § 53 ods. 4 písm. r) Občianskeho zákonníka. Konštatoval, že v bode 10.2 Všeobecných obchodných podmienok poskytnutia úveru oprávneného, ktoré tvoria neoddeliteľnú súčasť zmluvy o úvere, uzavretej medzi oprávneným a povinným dňa 13.11.2008, je upravená rozhodcovská doložka, z ktorej vyplýva, že táto síce dáva spotrebiteľovi možnosť výberu medzi všeobecným súdom a rozhodcovským súdom, avšak v prípade, ak by dodávateľ podal žalobu na rozhodcovský súd predtým, ako spotrebiteľ podal žalobu na všeobecný súd, neplatí ustanovenie rozhodcovskej doložky, podľa ktorého podaním žaloby ktorejkoľvek zmluvnej strany na všeobecný súd dochádza k rozviazaniu rozhodcovskej doložky, a teda spotrebiteľ je v takomto prípade nútený podrobiť sa začatému rozhodcovskému konaniu na rozhodcovskom súde, ktorého právomoc je založená touto rozhodcovskou doložkou a žalobou dodávateľa na rozhodcovskom súde. Takáto rozhodcovská doložka bráni tomu, aby na jej základe vydaný rozhodcovský rozsudok mohol byť exekučným titulom na udelenie poverenia na vykonanie exekúcie. Rozhodcovská doložka znemožňuje voľbu spotrebiteľa dosiahnuť rozhodovanie sporu štátnym súdom, ak dodávateľ ešte pred spotrebiteľom podal žalobu na rozhodcovskom súde. Rozhodcovskú doložku si spotrebiteľ osobitne nevyjednal a nemal na výber, vzhľadom na jej splynutie s ostatnými štandardnými podmienkami. Rozhodcovská doložka je neprijateľná, pretože nebola spotrebiteľom osobitne vyjednaná a núti spotrebiteľa v určitých prípadoch neodvolateľne sa podrobiť rozhodcovskému konaniu, prieči sa dobrým mravom a výkon práv a povinností z takejto doložky odporuje dobrým mravom. Rozhodnutie o trovách exekučného konania odôvodnil súd prvého stupňa právne podľa ust. § 146 ods. 1 O.s.p. Proti tomuto uzneseniu podal v zákonom stanovenej lehote odvolanie oprávnený. Namietal, že v predmetnej veci ešte nebolo vydané poverenie súdnemu exekútorovi a oprávnený a ani súdny exekútor nepodali návrh na zastavenie exekúcie. Bez návrhu môže exekučný súd zastaviť exekučné konanie len z taxatívne vymedzených dôvodov a nebol naplnený ani jeden z týchto taxatívne vymedzených dôvodov na zastavenie exekučného konania. Exekučný súd mohol zastaviť exekučné konanie bez návrhu len v zmysle § 45 ods. 1 písm. c) zákona o rozhodcovskom konaní, ak by plnenie, na ktoré rozhodcovský súd zaviazal povinného v exekučnom titule, bolo objektívne nemožné, právom nedovolené alebo by odporovalo dobrým mravom. Peňažné plnenie, uvedené v rozhodcovskom rozsudku, ani jedno z uvedených nespĺňa. Plnenie, ktoré oprávnený navrhuje vykonať, nie je objektívne nemožné, právom nedovolené a neodporuje dobrým mravom. Na základe uvedeného oprávnený žiadal, aby odvolací súd napadnuté uznesenie zmenil ta, že žiadosti súdneho exekútora JUDr. Rudolfa Dulinu o udelenie poverenia na vykonanie exekúcie vyhovie, resp. aby napadnuté uznesenie zmenil a vrátil vec súdu prvého stupňa na ďalšie konanie. Napadnuté uznesenie vydal vyšší súdny úradník. V spise sa nachádza vyjadrenie zákonného sudcu, že odvolaniu oprávneného nemieni vyhovieť, a preto nariadil predložiť vec odvolaciemu súdu na rozhodnutie o odvolaní ( § 374 ods. 4 O. s. p. ). Krajský súd v Prešove ako odvolací súd v rámci kompetencií podľa § 10 ods. 1 O.s.p. preskúmal napadnuté uznesenie, ako aj konanie mu predchádzajúce v zmysle zásad vyplývajúcich z ustanovenia § 212 O.s.p. bez nariadenia pojednávania ( § 214 ods. 1, 2 O.s.p.) a dospel k záveru, že napadnuté uznesenie je potrebné zrušiť. Podľa ustanovenia § 44 ods. 2 zák. č. 233/1995 Z. z. o súdnych exekútoroch a exekučnej činnosti (ďalej len Exekučný poriadok), súd preskúma žiadosť o udelenie poverenia na vykonanie exekúcie, návrh na vykonanie exekúcie a exekučný titul; ak ide o exekučné konanie vykonávané na podklade rozhodnutia vykonateľného podľa § 26 zákona č. 231/1999 Z.z. o štátnej pomoci v znení neskorších predpisov, exekučný titul sa nepreskúmava. Ak súd nezistí rozpor žiadosti o udelenie poverenia na vykonanie exekúcie alebo návrhu na vykonanie exekúcie alebo exekučného titulu so zákonom, do 15 dní od doručenia žiadosti písomne poverí exekútora, aby vykonal exekúciu, táto lehota neplatí, ak ide o exekučný titul podľa § 41 ods. 2 písm. c) a d). Ak súd zistí rozpor žiadosti alebo návrhu alebo exekučného titulu so zákonom, žiadosť o udelenie poverenia na vykonanie exekúcie uznesením zamietne. Proti tomuto uzneseniu je prípustné odvolanie. V danom prípade oprávnený podal návrh na vykonanie exekúcie dňa 14.12.2011. Súdny exekútor JUDr. Rudolf Dulina dňa 03.01.2012 požiadal exekučný súd, aby ho poveril vykonaním exekúcie. Na základe žiadosti súdneho exekútora mal súd prvého stupňa v zmysle citovaného ustanovenia § 44 ods. 2 Exekučného poriadku preskúmať žiadosť súdneho exekútora o udelenie poverenia na vykonanie exekúcie, návrh na vykonanie exekúcie a exekučný titul a rozhodnúť o žiadosti súdneho exekútora o udelenie poverenia. Citované ustanovenie § 44 ods. 2 Exekučného poriadku predpokladá, že ak exekučný súd nezistí rozpor žiadosti o udelenie poverenia na vykonanie exekúcie, návrhu na vykonanie exekúcie alebo exekučného titulu so zákonom, poverí súdneho exekútora vykonaním exekúcie. V prípade, že takýto rozpor zistí, žiadosť súdneho exekútora o udelenie poverenia na vykonanie exekúcie zamietne. V danej veci exekučný súd takto nepostupoval. O žiadosti súdneho exekútora o udelenie poverenia na vykonanie exekúcie nerozhodol a exekučné konanie zastavil podľa ustanovenia § 45 ods. 2 zák. č. 244/2002 Z. z. o rozhodcovskom konaní. Podľa ustanovenia § 45 ods. 1 zák. č. 244/2002 Z. z. o rozhodcovskom konaní, súd príslušný na výkon rozhodnutia alebo na exekúciu podľa osobitných predpisov 16) na návrh účastníka konania, proti ktorému bol nariadený výkon rozhodcovského rozsudku, konanie o výkon rozhodnutia alebo exekučné konanie zastaví a) z dôvodov uvedených v osobitnom predpise, b) ak rozhodcovský rozsudok má nedostatok uvedený v § 40 písm. a) a b) alebo c) ak rozhodcovský rozsudok zaväzuje účastníka rozhodcovského konania na plnenie, ktoré je objektívne nemožné, právom nedovolené alebo odporuje dobrým mravom. Podľa ods. 2 citovaného zákonného ustanovenia, súd príslušný na výkon rozhodnutia alebo na exekúciu zastaví výkon rozhodcovského rozsudku alebo exekučné konanie aj bez návrhu, ak zistí v rozhodcovskom konaní nedostatky podľa odseku 1 písm. b) alebo c). Z citovaného ustanovenia § 45 ods. 1 zákona o rozhodcovskom konaní vyplýva, že uvedené ustanovenie sa vzťahuje na procesnú situáciu, kedy je už exekúcia v štádiu, v ktorom už bolo rozhodnuté o žiadosti súdneho exekútora o udelenie poverenia na vykonanie exekúcie. V prejednávanej veci súd prvého stupňa postupoval podľa ustanovenia § 45 ods. 2 zákona o rozhodcovskom konaní bez toho, aby najprv (obligatórne) postupoval podľa ustanovenia § 44 ods. 2 Exekučného poriadku. Pre postup podľa ust. § 45 ods. 2 zákona o rozhodcovskom konaní neboli splnené predpoklady, lebo ak súd prvého stupňa po preskúmaní exekučného titulu (rozhodcovského rozsudku) dospel k záveru, že tento nie je vykonateľný, mal žiadosť súdneho exekútora o udelenie poverenia na vykonanie exekúcie zamietnuť, nie konanie zastaviť podľa § 45 ods. 2 zákona o rozhodcovskom konaní. Uvedený záver vyplýva aj z uznesenia Najvyššieho súdu Slovenskej republiky sp. zn. 3Cdo/154/2011 zo dňa 27.02.2012, zo stanoviska Najvyššieho súdu SR č. Cpj 28/2010 zo dňa 23.01.2012 a tiež z uznesenia Najvyššieho súdu SR sp. zn. 3Cdo/122/2011 zo dňa 09.02.2012. Na základe uvedeného odvolací súd konštatuje nesprávny procesný postup prvostupňového súdu. Zastavenie exekučného konania podľa § 45 ods. 2 zákona o rozhodcovskom konaní neprichádza do úvahy pred rozhodnutím exekučného súdu o žiadosti súdneho exekútora o udelenie poverenia na vykonanie exekúcie. Preto odvolací súd napadnuté uznesenie v súlade s ustanovením § 221 ods. 1 písm. f), h) O.s.p. zrušil a vrátil vec súdu prvého stupňa na ďalšie konanie a rozhodnutie. Úlohou súdu prvého stupňa bude opätovne postupovať podľa ust. § 44 ods. 2 Exekučného poriadku a v súvislosti s jeho zisteniami rozhodnúť o žiadosti súdneho exekútora o udelenie poverenia na vykonanie exekúcie. Poučenie: Proti tomuto uzneseniu odvolanie nie je prípustné.

